หมอกควันภาคเหนือคลี่คลายบางจังหวัด
ประชาชนที่เดินทางมาชมดอกไม้ภายในงานมหกรรมพืชสวนโลกเฉลิมพระเกียรติ ราชพฤกษ์ 2555 ตำบลแม่เหียะ อำเภอเมือง จังหวัดเชียงใหม่ สามารถมองเห็นความงดงามของสวนดอกไม้ได้ไกลขึ้น หลังพายุฝนที่ตกในพื้นที่ภาคเหนือ ส่งผลให้ปริมาณฝุ่นควันขนาดเล็กที่ลอยอยู่ในอากาศลดลง โดยวันนี้สถานีตรวจวัดโรงเรียนยุพราชวิทยาลัย อำเภอเมืองเชียงใหม่ วัดค่าฝุ่นละอองได้ 102 ไมโครกรัมต่อลูกบาศก์เมตร ซึ่งต่ำกว่าค่ามาตรฐานที่กำหนดไว้ไม่เกิน 120 ไมโครกรัมต่อลูกบาศก์เมตรเช่นเดียวกับอีกหลายจังหวัดในภาคเหนือ ฝนที่ตกทำให้สถานการณ์หมอกควันที่เคยปกคลุมเริ่มคลี่คลาย โดยวันนี้กรมควบคุมมลพิษรายงานผลการตรวจวัดคุณภาพอากาศในพื้นที่ภาคเหนือ ล่าสุด เหลือเพียง 2 จังหวัดเท่านั้น ที่คุณภาพอากาศยังต่ำกว่ามาตรฐานคือจังหวัดเชียงรายวัดได้ 157 ไมโครกรัมต่อลูกบาศก์เมตร และจังหวัดแม่ฮ่องสอน วัดค่าฝุ่นละออง 359.38 ไมโครกรัมต่อลูกบาศก์เมตรจากค่าที่กำหนดเพียง 120 ไมโครกรัมต่อลูกบาศก์เมตรขณะที่จังหวัดลำปาง นายสุรชัย จงรักษ์ รองผู้ว่าราชการจังหวัดลำปางเรียกนายอำเภอทั้ง 23 อำเภอ รวมทั้งผู้บริหารองค์กรปกครองส่วนท้องถิ่น ประชุมเพื่อแก้ปัญหาหมอกควันและไฟป่า โดยได้เพิ่มมาตรการอีก 4 อย่าง คือ การให้ความรู้ถึงพิษภัยที่เกิดจากหมอกควัน และไฟป่า การให้สินบนนำจับผู้ที่ลักลอบเผาป่า การให้เงินรางวัลแก่ อบต.พื้นที่ที่มีความเข้มแข็งมีการหยุดการเผาทุกชนิดได้อย่างมีประสิทธิภาพ และการใช้มิติทางวัฒนธรรม และสังคม ความเชื่อ เพื่อสาปแช่งผู้เผาป่า
 พายุฝนที่ตกในพื้นที่ภาคเหนือ ส่งผลทำให้สถานการณ์หมอกควันในหลายจังหวัดเริ่มคลี่คลาย เหลือเพียง 2 จังหวัดเท่านั้นที่คุณภาพอากาศยังต่ำกว่ามาตรฐาน
ควัน,ภาคหนือ,หมอก